

**Liepājas valstspilsētas pašvaldības dome**

Rožu iela 6, Liepāja, LV-3401, tālrunis: 63404750, e-pasts: pasts@liepaja.lv, www.liepaja.lv

**SAISTOŠIE NOTEIKUMI**

Liepājā

|  |  |  |  |
| --- | --- | --- | --- |
| 2024. gada \_\_\_\_\_\_\_\_\_\_\_\_\_\_\_\_ | Nr.  (prot. Nr., .§) |  | |
| Liepājas valstspilsētas pašvaldības sabiedriskā transporta maršrutu tīkla braukšanas maksas atvieglojumu saistošie noteikumi |
|  | *Izdoti saskaņā ar Sabiedriskā transporta pakalpojumu likuma 14. panta trešo daļu* | |

1. Saistošie noteikumi (turpmāk – noteikumi) nosaka braukšanas maksas atvieglojumus (turpmāk – atvieglojumi) Liepājas valstspilsētas pašvaldības (turpmāk – pašvaldība) sabiedriskā transporta maršrutu tīklā.
2. Atvieglojumus var saņemt pašvaldības administratīvajā teritorijā deklarētās personas. Deklarētās dzīvesvietas nosacījums nav attiecināms uz noteikumu 5. un 6. punktu, 7.5. un 7.10. apakšpunktu.
3. Noteikumos ir lietoti šādi termini:
   1. **biļete** – papīra formāta biļete, kas apliecina pasažiera braukšanas tiesības pašvaldības sabiedriskā transporta maršrutu tīklā;
   2. **e-biļete** – lietotnē, transporta biļešu e-sistēmā vai biļešu terminālī iegādāta biļete elektroniska dokumenta veidā, kas apliecina pasažiera braukšanas tiesības pašvaldības sabiedriskā transporta maršrutu tīklā;
   3. **abonements** –biļete vai e-biļete, kas apliecina pasažiera braukšanas tiesības pašvaldības sabiedriskā transporta maršrutu tīklā noteiktam laika periodam;
   4. **e**-**karte** – identifikācijas līdzeklis personalizētas plastikāta NFC kartes formā, kuru var iegādāties pašvaldības aģentūras “Liepājas Sabiedriskais transports” (turpmāk – Aģentūra) Klientu apkalpošanas centrā un izmanot e-biļetes iegādei un e-biļetes reģistrācijai pašvaldības sabiedriskā transporta maršrutu tīklā;
   5. **norēķinu sistēma** – Liepājas sabiedriskā transporta biļešu norēķina sistēma, kur pasažieris veic e-biļetes apmaksu un reģistrē braukšanas tiesības pašvaldības sabiedriskā transporta maršrutu tīklā;
   6. **biļešu terminālis** –kases iekārta pie transportlīdzekļa vadītāja, kurā pasažieris var iegādāties viena brauciena biļeti vai veikt līgumsoda apmaksu ar starptautisko VISA vai MasterCard maksājumu karti un noteikumu 5. punkta pasažieri aktivizē braukšanas tiesības.
4. Atvieglojumus var saņemt, iegādājoties abonementus:
   1. **viena mēneša biļetei**, kuras darbības termiņš sākas konkrētā mēneša datumā un beidzas nākamā mēneša iepriekšējā datumā – Aģentūras Klientu apkalpošanas centrā;
   2. **viena kalendārā mēneša biļetei**, kuras darbības termiņš sākas kalendāra mēneša 1. datumā un beidzas kalendāra mēneša pēdējā datumā (ieskaitot) – Aģentūras Klientu apkalpošanas centrā vai pašvaldības dibinātajās izglītības iestādēs, izņemot pirmsskolas izglītības iestādes;
   3. **ceturkšņa biļetei,** kuras darbības termiņš sākas abonementā norādītajā datumā un izbeidzas trīs mēnešu periodā pēc abonementā norādītā datuma – Aģentūras Klientu apkalpošanas centrā vai pašvaldības iestādes “Liepājas Centrālā administrācija” Klientu apkalpošanas un pakalpojumu centrā;
   4. **viena mēneša e-biļetei,** kuras darbības termiņš ir 30 dienas no e-biļetes aktivizēšanas dienas – norēķinu sistēmā;
   5. **viena ceturkšņa e-biļetei**, kuras darbības termiņš ir 90 dienas no e-biļetes aktivizēšanas dienas – norēķinu sistēmā.
5. Atvieglojumus 100% apmērā ir tiesīgi saņemt Ministru kabineta 2021. gada 22. jūnija noteikumu Nr. 414 "Braukšanas maksas atvieglojumu noteikumi" 2.2. un 2.3. apakšpunktā noteiktie pasažieri. Uz šiem pasažieriem nav attiecināmi noteikumu 4. punkta nosacījumi abonementu iegādei.
6. Braukt bez maksas pašvaldības maršrutu tīklā drīkst:
   1. pirmsskolas vecuma bērni;
   2. pašvaldības vai valsts policijas amatpersonas, veicot dienesta pienākumus formas tērpā un uzrādot apliecību;
   3. visi pasažieri 18. martā, 18. novembrī, 31. decembrī visu diennakti un 1. janvārī līdz pulksten 6.00;
   4. bērni līdz 18 gadu vecumam 1. jūnijā;
   5. skolēni vai studenti pirmajā mācību gada dienā.
7. Abonementa atvieglojumus 100% apmērā ir tiesīgi saņemt:
   1. pašvaldības vispārējās izglītības iestāžu izglītojamie ar funkcionāliem traucējumiem, izņemot personas ar I vai II invaliditātes grupu un personas līdz 18 gadu vecumam ar invaliditāti, uzrādot derīgu izglītojamā apliecību;
   2. pašvaldības vispārējās izglītības iestāžu 1. klašu izglītojamie, uzrādot derīgu izglītojamā apliecību;
   3. pašvaldības vispārējās izglītības iestāžu klātienē izglītojamie un pašvaldības administratīvajā teritorijā esošo profesionālās vidējās izglītības iestāžu dienas nodaļu audzēkņi no ģimenēm, kuru aprūpē ir pieci vai vairāk bērni (bērns šo noteikumu izpratnē ir arī persona, kas sasniegusi 18 gadu vecumu, bet turpina mācības vispārējā vai profesionālā, vai augstākās izglītības mācību iestādē dienas maiņā un nav nodarbināta persona, bet ne ilgāk kā līdz 24 gadu vecumam) un nav noteikta atbilstība trūcīgas ģimenes statusam, uzrādot derīgu izglītojamā apliecību;
   4. pašvaldības vispārējās izglītības iestādēs klātienē izglītojamie, pašvaldības administratīvajā teritorijā esošo profesionālās vidējās izglītības iestāžu dienas nodaļu audzēkņi un pašvaldības administratīvajā teritorijā esošo augstāko izglītības iestāžu dienas nodaļu studenti no ģimenēm, kurām piešķirts trūcīgas ģimenes statuss, uzrādot derīgu izglītojamā apliecību;
   5. personas, kurām ar pašvaldības domes lēmumu piešķirts tituls "Goda liepājnieks";
   6. personas, kuras sasniegušas 80 gadu vecumu;
   7. politiski represētas personas, kuras ir nestrādājoši pensionāri, uzrādot politiski represētas personas apliecību;
   8. Černobiļas atomelektrostacijas avārijas seku likvidēšanas dalībnieki un Černobiļas atomelektrostacijas avārijas rezultātā cietušas personas, uzrādot Černobiļas atomelektrostacijas avārijas seku likvidēšanas dalībnieka vai Černobiļas atomelektrostacijas avārijas rezultātā cietušās personas apliecību;
   9. personas ar III invaliditātes grupu, kuras apmeklē Valsts nodrošināto invalīdu profesionālās rehabilitācijas un sociālās rehabilitācijas nodarbības dienas centrus, uzrādot invaliditāti apliecinošu dokumentu;
   10. Ukrainas civiliedzīvotāji, kuri izceļo no Ukrainas vai kuri nevar atgriezties Ukrainā Krievijas Federācijas izraisītā bruņotā konflikta dēļ šā bruņotā konflikta norises laikā un kuri iesnieguši pieteikumu par nepieciešamo atbalstu pašvaldības iestādē “Liepājas Sociālais dienests” – viena ceturkšņa biļetei.
8. Abonementa atvieglojumus 70% apmērā ir tiesīgi saņemt 2.–12. klases izglītojamie no daudzbērnu ģimenēm, kuru aprūpē ir trīs un vairāk bērni, kas iegūst izglītību vispārējās pamatizglītības vai vispārējās vidējās izglītības (tostarp profesionālās) iestādēs pašvaldības administratīvajā teritorijā, bet ne ilgāk kā līdz 24 gadu vecumam, uzrādot Latvijas Goda ģimenes apliecību "3+ Ģimenes karte" un izglītojamā apliecību.
9. Abonementa atvieglojumus 50% apmērā ir tiesīgi saņemt:
   1. pašvaldības vispārējās izglītības iestāžu 2.–12. klašu klātienē izglītojamie, uzrādot derīgu izglītojamā apliecību;
   2. pašvaldības administratīvajā teritorijā esošo profesionālās vidējās izglītības iestāžu dienas nodaļā izglītojamie un pašvaldības administratīvajā teritorijā esošo augstākās izglītības iestāžu pilna laika studējošie, uzrādot derīgu izglītojamā apliecību;
   3. nestrādājoši vecuma pensionāri, kuriem izmaksātās pensijas apmērs un piemaksa par darba stāžu mēnesī, kā arī citu valstu pensija kopumā nepārsniedz 318,00 *euro;*
   4. donoriem, kuri Valsts asinsdonoru centrā gada laikā (365 dienu ietvaros) asinis ziedojuši trīs vai vairāk reizes, vai donoriem, kas Valsts asinsdonoru centrā gada laikā (365 dienu ietvaros) ziedojuši asins komponentus sešas vai vairāk reizes, uzrādot Valsts asinsdonoru centra izsniegtu izziņu.
10. Noteikumu 7.1., 7.2., 7.3. un 7.4. apakšpunktā, 8. punktā, 9.1. un 9.2. apakšpunktā noteiktos atvieglojumus personas ir tiesīgas saņemt mācību gada laikā, iegādājoties abonementu viena kalendārā mēneša biļetei vai abonementu viena mēneša e-biļetei.
11. Noteikumu 7.5., 7.6. un 7.8. apakšpunktā noteiktos atvieglojumus personas ir tiesīgas saņemt, iegādājoties abonementu ceturkšņa biļetei vai abonementu viena ceturkšņa e-biļetei.
12. Noteikumu 7.7., 7.9., 9.3. un 9.4. apakšpunktā noteiktos atvieglojumus personas ir tiesīgas saņemt, iegādājoties abonementu viena mēneša biļetei vai abonementu viena mēneša e-biļetei.
13. Noteikumu 5. punktā noteiktajiem pasažieriem ir pienākums transportlīdzekļa biļešu lasītājā braukšanas tiesības aktivizēt, izmantojot savu personas apliecību (eID karti). Ja pasažierim ir pavadonis, personas apliecība (eID karte) ir jāaktivizē divas reizes.
14. Atvieglojumi ir spēkā, ja pasažierim brauciena laikā ir derīgs abonements, dokuments, kas apliecina personas identitāti (pasažiera vārds, uzvārds un fotogrāfija) un atvieglojumu saņemšanas pamatojuma dokuments (skolēna, studenta apliecība, pensionāra apliecība, invaliditātes apliecība, donora apliecība un citi dokumenti).
15. Atvieglojuma saņēmējam, kas atbilst noteikumu 7., 8. un 9. punkta nosacījumiem ir tiesības saņemt 100% atvieglojumu e-kartes pirmreizējai iegādei. Atkārtotai e-kartes iegādei atvieglojumi netiek piešķirti.
16. Lēmumu par atvieglojumu piešķiršanu vai par atteikumu piešķirt atvieglojumus pieņem Aģentūras vadītājs. Aģentūras vadītāja lēmumu var apstrīdēt pašvaldības izpilddirektora vietniekam īpašumu jautājumos.
17. Pašvaldības iestāde “Liepājas Izglītības pārvalde” katru mēnesi līdz 10. datumam iesniedz Aģentūrā informāciju, uzrādot personu skaitu par atvieglojumu grupām un abonementu biļešu veidiem, kuras saņēmušas vai iegādājušās abonementa biļetes ar atvieglojumiem iepriekšējā mēnesī.
18. Noteikumu 7.10. apakšpunktā noteiktie abonementa atvieglojumi ir piemērojami, kamēr ir spēkā Ukrainas civiliedzīvotāju atbalsta likums.
19. Atzīt par spēku zaudējušiem Liepājas pilsētas domes 2018. gada 11. oktobra saistošos noteikumus Nr.19 “Par braukšanas maksas atvieglojumiem Liepājas pilsētas sabiedriskā transporta maršrutu tīklā” (Latvijas Vēstnesis, 2018., 223. nr.; 2020., 98. nr. un 204. nr.; 2021., 221. nr.; 2022., 8. nr., 57. nr., 120. nr. un 183. nr.; 2023., 41. nr.)

Priekšsēdētājs Gunārs Ansiņš